चांदो प्रखंड निर्माण के लिए करेंगे सामूहिक उपवास
चांदोप्रखंड निर्माण समिति ने स्थानीय गिरिडीह सांसद रवींद्र कुमार पांडेय बेरमो विधायक योगेश्वर महतो बाटुल से मिलकर ज्ञापन सौंपते हुए चांदो को प्रखंड बनाने की मांग किया। इसपर सांसद रवींद्र कुमार पांडेय ने कहा कि आपकी मांगे जायज है। जब झारखंड के गढ़वा जिला में 3 पंचायत के 8 हजार आबादी वाले क्षेत्र के डंडा प्रखंड बनाया जा सकता है तो 10 पंचायत के 80 हजार आबादी वाले क्षेत्र को प्रखंड का दर्जा क्यों नहीं दिया जा सकता है। उन्होंने चांदो प्रखंड निर्माण में सहयोग का आश्वासन दिया। वहीं बेरमो विधायक योगेश्वर महतो बाटुल ने कहा कि चांदो को प्रखंड बनाना उनके मन की मांग थी जिसे समिति द्वारा उठाया जा रहा है। उक्त मांग को आने वाले विधानसभा सत्र के दौरान विस में जोरदार ढंग से उठाने का काम करेंगे और चांदो को प्रखंड बनवाया जाएगा। विधायक सांसद को ज्ञापन सौंपने के बाद समिति के पदाधिकारियों ने करगली रेस्ट हाउस में बैठक की। इसमें उन्होंने कहा कि बेरमो विधानसभा क्षेत्र में पड़ने वाले पेटरवार के 10 पंचायतों को मिलाकर नया चांदो प्रखंड निर्माण की मांग को लेकर 6 मार्च को 10 पंचायत की जनता चांदो स्थित बाजारटांड़ में एक दिन का सामूहिक उपवास करेंगे। इसमें पेटरवार प्रखंड के 10 पंचायतों के पंचायत प्रतिनिधि, जन प्रतिनिधि, समाजसेवी स्थानीय जनता भाग लेगी। मौके पर प्रखंड निर्माण समिति के अध्यक्ष काशीनाथ केवट, उपाध्यक्ष आशीष पाल, इकरामुद्दीन, भीम पाल, देवव्रत जायसवाल, वीरेंद्र करमाली, बैजनाथ गोराई, नारायण चौधरी, राजेंद्र कुमार नायक, रमित रजक, गौरीनाथ कपरदार, कुलदीप सिंह, एके मंडल, शिरोमनी मंडल, आशीष नायक, घनश्याम नायक, तिलकधारी सिंह, तुलसी महतो, बासुदेव महतो, अर्जुन सिंह आदि मौजूद थे।
सांसद को ज्ञापन सौंपते निर्माण समिति के सदस्य।
hin_Deva hin_Deva hin_Deva